钦定古今图书集成/明伦汇编/闺媛典/第089卷 > 陈璋妻朱氏
## 钦定古今图书集成/明伦汇编/闺媛典/第089卷 > 陈璋妻朱氏

按《宿迁县志》：朱氏三岁时，母再嫁姚姓，遂育于姚。甫
髫年，举动如成人，颦笑不苟，见者皆爱重之。稍长，性
方严，年十九，归陈璋。璋，贡士弘谟子，少年能文章，既
婚，伉俪甚笃。甫九月，璋感疾，氏度不能起，誓与同死。
璋亡大殓，氏抚其尸哭曰：“君幸稍待，当相从。”家人闻
其言，密防之，属老妇与共寝处。越三日，老妇困顿，既
睡觉，则氏已自缢于寝所。